b'\n_START_ARTICLE_\nRimske katakombe\n_START_SECTION_\nPomen besede katakombe\n_START_PARAGRAPH_\nKatakombe so starej\xc5\xa1e ali novej\xc5\xa1e podzemne grobnice s kilometre dolgimi hodniki z namenom pokopavanja mrli\xc4\x8dev ali skrivanja \xc5\xbeivih. _NEWLINE_Pomen imena katakombe je bil dolgo nejasen. Katakombe so preu\xc4\x8devali zlasti Marchi, De Rossi in  Ducanges; vendar je \xc5\xa1ele De Waal kot prvi opazil, da stari potopisi (latinsko: itinerarium) vse do osmega stoletja uporabljajo naziv katakombe samo v zvezi s katakombami Sv. Sebastijana. Novej\xc5\xa1a izkopavanja so odkrila na dnu prepada poleg Sebastijanovih katakomb \xc5\xa1e iz poganskih \xc4\x8dasov izvirajo\xc4\x8de pokopali\xc5\xa1\xc4\x8de, ki je obstajalo iz nekaj grobnic. Tako so odkrili tudi izvirni pomen besede katakombe. Stari Rimljani so namre\xc4\x8d globoko brezno poleg Apijske ceste  (latinsko: Via Appia) \xe2\x80\x93 med drugim in tretjim miljskim kamnom \xe2\x80\x93 imenovali gr\xc5\xa1ko: \xce\xba\xcf\x8d\xce\xbc\xce\xb2\xce\xb1\xce\xb9 (kymbai), pokrajino poleg pa \xce\xba\xce\xb1\xcf\x84\xce\xac \xce\xba\xcf\x8d\xce\xbc\xce\xb2\xce\xb1\xcf\x82 (kata kymbas), torej poleg brezna.\n_START_SECTION_\nUreditev in okrasi\n_START_PARAGRAPH_\nKatakombe so bile najprej prostor za opravljanje bogoslu\xc5\xbeja na grobovih mu\xc4\x8dencev in za hranjenje njihovih relikvij. V za\xc4\x8detku so imele katakombe tudi nadzemeljski del z dvori\xc5\xa1\xc4\x8dem in stebrenikom ter sobami. Ko so poganski cesarji v 3. stoletju za\xc4\x8deli kristjane vedno bolj preganjati, so ostali le podzemeljski prostori. Hodniki so dolgi po ve\xc4\x8d kilometrov a \xc5\xa1iroki le toliko, da se lahko sre\xc4\x8data pogrebca, ki nosita krsto. Stopnice se spu\xc5\xa1\xc4\x8dajo tudi do 12 metrov pod zemljo. _NEWLINE_V zidove ob hodnikih so kopali vdolbine, v katere so pokopavali najprej mu\xc4\x8dence; zapirali so jih s kamnitimi plo\xc5\xa1\xc4\x8dama. Nekatere katakombe imajo dve in ve\xc4\x8d nadstropij; tako imajo Bo\xc5\xa1tjanove katakombe celo \xc5\xa1tiri nadstropja. _NEWLINE_Kipi in slike v katakombah ozna\xc4\x8dujejo zlasti kr\xc5\xa1\xc4\x8danske simbole: krog = nebo, kri\xc5\xbe je osnovni simbol vere, anti\xc4\x8dni motiv pastirja z ovco na ramah postane simbol "dobrega pastirja", riba (gr\xc5\xa1ko: \xce\x99\xce\xa7\xce\x98\xce\xa5\xce\xa3=ihthys, kar je kratica za Kristusa; za\xc4\x8detnice dajo namre\xc4\x8d: Iesus Hristos Theu Hyos Soter: Jezus Kristus Bo\xc5\xbeji Sin Odre\xc5\xa1enik) pomeni Zveli\xc4\x8darja, sidro (upanje), palma (mu\xc4\x8deni\xc5\xa1tvo in zmaga), golob (simbol Svetega Duha), jelen ki pije vodo iz studenca (krstni studenec \xe2\x80\x93 simbol hrepenenja po krstu, ki o\xc4\x8di\xc5\xa1\xc4\x8duje) in drugi. _NEWLINE_Katakombe so poslikane z zanimivimi freskami; tudi s prizori iz stare in nove zaveze:  Mojzes; Obujenje Lazarja; Kristus med apostoli;  Mati Bo\xc5\xbeja z otrokom in drugimi prizori ter portreti pokojnikov.\n_START_SECTION_\nNe\xc5\xbeine katakombe\n_START_PARAGRAPH_\nNe\xc5\xbeine katakombe (Katakombe sv. Agneze) in bazilika, se nahajajo na Via Nomentana v Rimu. _NEWLINE_Sveto Ne\xc5\xbeo so tukaj pokopali star\xc5\xa1i in tukaj so njeno sestro Emerenciano (Emerentiana) kamnali pogani. Katakombe imajo tri sloje z okoli \xc5\xa1est tiso\xc4\x8d grobov. Sode\xc4\x8d po akrostihu iz 4. st. so nad mu\xc4\x8denkinim grobom \xc5\xbee takrat zgradili baziliko, ki sta jo obnovila Simah (Symmachus) in Honorij I.. Zanimivost bazilike je galerija, ki se razprostira pod stranskimi ladjami. Od tukaj so prenesli v Vatikanske muzeje Kristusov monogram; napis, ki ga obkro\xc5\xbea, spominja na videnje cesarja Konstantina Velikega: \xc2\xbbV tem znamenju bo\xc5\xa1 zmagal!\xc2\xab\xc2\xa0\n_START_SECTION_\nDomitiline katakombe\n_START_PARAGRAPH_\nDomitiline katakombe lahko obi\xc5\xa1\xc4\x8demo na Via delle Sette Chiese v Rimu. Spadajo med najprostranej\xc5\xa1e. De Rossi je na\xc5\xa1el napis Ex-indulgentia-Flaviae-Domitillae , kar pomeni, da je ta kraj bil v lasti rodbine cesarja Flavija. Grobnica Flavijcev, ki so sprejeli kr\xc5\xa1\xc4\x8danstvo, je postala jedro katakomb. V glavni grobnici sta pokopana mu\xc4\x8denca Nerej (Nereus) in Ahilej (Achilleus)  skupaj s Petronilo, Petrovo kr\xc5\xa1\xc4\x8denko. Mo\xc5\xbea sta svojo gospodarico Domitilo pridobila za kr\xc5\xa1\xc4\x8danstvo in so ju zato pogani obglavili, njuno gospodarico pa izgnali. Konec 4. st. so na prvem nadstropju katakomb zgradili triladijsko baziliko, med katere ostanki je tudi relief, ki prikazuje Ahilejevo obglavljenje. Katakombe hranijo ve\xc4\x8d dragocenih fresk z Marije, apostolov in Petronile. Ko so zgradili baziliko, so vanjo prenesli relikvije Nereja in Ahileja, Petroniline pa v baziliko svetega Petra polegPetrovega groba.\n_START_SECTION_\nBo\xc5\xa1tjanove katakombe\n_START_PARAGRAPH_\nBo\xc5\xa1tjanove katakombe (Katakombe sv. Sebastijana) se nahajajo na Via Appia Antica  v Rimu. Okrog groba sv. Bo\xc5\xa1tjana so nastale kmalu katakombe v ve\xc4\x8d smeri; zanimiva freska Jezu\xc5\xa1\xc4\x8dek v jaslih je \xc5\xbeal v novej\xc5\xa1em \xc4\x8dasu propadla. V srednjem veku tukaj niso pokopavali in so jih vse do De Rossija pomotoma imenovali Kalistove katakombe. V 4. st. so napravili okoli cel venec kapel. Ko se je jama, ki hrani spomin na apostola Petra in Pavla, napolnila, je najprej Liberij in potem Damaz I.  povezal posamezne kapele s streho in tako je bila kon\xc4\x8dana apostolska bazilika. \xc4\x8ce\xc5\xa1\xc4\x8denje Sebastijana (oziroma Bo\xc5\xa1tjan) je od 8. st. zasen\xc4\x8dilo spomin na apostola. Po obnovitvenih delih v 17. st. je od prvotne triladijske bazilike ostalo bolj malo. Najpomembnej\xc5\xa1i je tukaj seveda spomin na apostola Petra._NEWLINE_Podzemni hodniki se razprostirajo v dol\xc5\xbeini 11 km. Obisk teh katakomb je sicer eden najkraj\xc5\xa1ih, vendar je najbolj zanimiv.\n_START_SECTION_\nKalistove katakombe\n_START_PARAGRAPH_\nKalistove katakombe  (Katakombe sv. Kalista) se nahajajo na Via Appia Antica v Rimu_NEWLINE_Nekateri pape\xc5\xbei so se odlikovali po urejanju katakomb; med njimi je znan zlasti Kalist I.. Te katakombe so dobile ime po njem. _NEWLINE_Ta del katakomb imenujejo tudi Mali Vatikan, ker je tu pokopanih ve\xc4\x8d pape\xc5\xbeev iz prvih kr\xc5\xa1\xc4\x8danskih stoletij. Imena nekaterih pape\xc5\xbeev, ki so vrezana na plo\xc5\xa1\xc4\x8dah: Poncijan, Anter, Fabijan, Lucij I.  in Evtihijan. V zidu pri dnu je bil polo\xc5\xbeen tudi Sikst II. , \xc5\xbertev preganjanja za \xc4\x8dasa cesarja Valerijana. Pred njegovim grobom je sveti Damaz I. postavil marmornato nagrobno plo\xc5\xa1\xc4\x8do z napisom, ki poveli\xc4\x8duje spomin na mu\xc4\x8dence in kristjane, ki so pokopani v teh katakombah.'